SK Úradný vestník Európskej únie C 289/29

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 289/16)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„CHOURIÇO AZEDO DE VINHAIS“ alebo „AZEDO DE VINHAIS“ alebo „CHOURIÇO DE PÃO DE VINHAIS“

ES č.: PT/PGI/005/0458/20.04.2005

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Gabinete de Planeamento e Políticas Adresa: Rua Padre António Vieira, n.o 1-8o P-1099-073 Lisboa Telefón: (351) 213 819 300 Fax: (351) 213 876 635 E-mail: gppaa@gppaa.min-agricultura.pt

2. Skupina:

Názov: ANCSUB — Associação Nacional de Criadores de Suínos de Raça Bísara Adresa: Edifício da Casa do Povo — Largo do Toural P-5320-311 Vinhais Telefón: (351) 273 771 340 Fax: (351) 273 770 048 E-mail: ancsub@bisaro.info Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.2: Mäsové výrobky (tepelne upravené, solené, údené)

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1. Názov: „Chouriço Azedo de Vinhais“ alebo „Azedo de Vinhais“ alebo „Chouriço de Pão de Vinhais“

4.2. Opis: Údený mäsový výrobok vyrobený z mäsa a tuku ošípaných plemena Bísaro alebo ošípaných krížených s týmto plemenom, ktoré pochádzajú minimálne z 50 % z krvnej línie plemena Bísaro (zvieratá F1, ktoré sú výsledkom kríženia čistokrvných zvierat plemena Bísaro zaregistrovaných v plemennej knihe so zvieratami iného plemena), miestneho pšeničného chleba a oleja z Trás-os-Montes (potrebné pre špecifickú chuť, vôňu a štruktúru, ktorú dodávajú tomuto výrobku) plnený do hrubého čreva ošípaných, uviazaný alebo zošitý na jednom z koncov a zatočený raz alebo dvakrát a po naplnení zaviazaný na druhom konci bavlneným povrázkom. Má rovný tvar s valcovitým prierezom, s priemernou dĺžkou od 20 do 25 cm, priemerom od 7 do 10 cm a farbu medzi žltkastou a hnedastou. Masa má takisto farbu žltkasto-hnedastú a na priereze rovnorodý vzhľad. Konečná hmotnosť je približne 300 g.

4.3. Zemepisná oblasť: Vzhľadom na tradičný spôsob výroby a druh krmiva pre zvieratá, tradičné postupy miestneho obyvateľstva pri chove zvierat, pôdne podmienky potrebné na dopestovanie potravinovej základne používanej pri získavaní suroviny nepopierateľnej a jedinečnej kvality, je oblasť narodenia, chovu, výkrmu, porážania a spracovania ošípaných plemena Bísaro a ich krížencov používaných na výrobu chouriço Azedo de Vinhais vymedzená obcami Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso a Vinhais, v okrese Bragança a obcami Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar a Vila Real v okrese Vila Real, keďže len v tejto oblasti existuje požadovaná potravinová základňa a spôsob chovu. Vzhľadom na špecifické klimatické podmienky potrebné na výrobu údeného výrobku chouriço Azedo de Vinhais, know-how obyvateľstva a miestne, overené a nemeniace sa metódy je zemepisná oblasť spracovania vymedzená obcami Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso a Vinhais v okrese Bragança.

4.4. Dôkaz o pôvode: Chouriço azedo de Vinhais sa môže vyrábať iba v spracovateľských zariadeniach, ktoré sú držiteľmi licencií a nachádzajú sa v uvedených oblastiach spracovania. Celý výrobný proces je podrobený prísnemu systému kontroly, aby bolo možné zaručiť úplnú sledovateľnosť výrobku chouriço azedo de Vinhais. Surovina pochádza z ošípaných plemena Bísaro zapísaných v zootechnickom registri plemien alebo ošípaných, ktoré vznikli ich krížením (F1 generácia), pričom jeden z rodičov je plemena Bísaro, zapísaný v zozname dospelých zvierat zootechnického registra; tieto zvieratá sú chované v hospodárstvach s plochami v oblastiach s poloextenzívnym systémom tradičnej výroby charakteristických tradičným krmivom. Treba zdôrazniť, že ošípané musia konzumovať značné množstvo gaštanov, čo dodáva ich mäsu úplne jedinečné a uznávané organoleptické vlastnosti. Ošípané sa porážajú a spracúvajú v zariadeniach, ktoré sú držiteľmi licencie a nachádzajú sa v zemepisnej oblasti výroby. Spracovateľské činnosti možno vykonávať iba v zariadeniach schválených združením výrobcov na základe priaznivého posudku kontrolného orgánu. Certifikačné značky nachádzajúce sa na každom kuse sú očíslované, vďaka čomu je možné sledovať výrobok až do hospodárstva, v ktorom bol vyrobený. Pôvod je možné preukázať v ktoromkoľvek momente a mieste výrobného reťazca podľa sériového čísla, ktoré sa povinne uvádza v certifikačnej značke.

4.5. Spôsob výroby: Bravčové mäso (chudé mäso, mäso z hlavy, prerastané mäso a mäso z bôčika) sa poseká na kúsky strednej veľkosti, varí sa v osolenej vode a ešte teplé sa poseká nadrobno. Chlieb sa pokrája na tenké plátky s kôrkou a nechá sa rozmočiť vo vývare z mäsa. Do tejto zmesi sa pridáva korenie, posekané mäso, olej, paprika a cesnak. Hneď po dochutení korením nasleduje plnenie do čriev ošípaných a údenie nad miernym ohňom, z dubového a/alebo gaštanového dreva, ktoré tradične trvá viac ako štyri týždne. Vzhľadom na svoj charakter sa chouriço azedo de Vinhais dodáva na trh v celých kusoch, balí sa vždy v mieste pôvodu. Ak je balený, používa sa vhodný materiál, ktorý nie je zdraviu škodlivý a nemá vplyv na vlastnosti výrobku a balí sa v normálnej alebo kontrolovanej atmosfére alebo vo vákuu. Výrobok sa môže baliť iba v zemepisnej oblasti spracovania, aby sa nenarušila jeho vysledovateľnosť, neznemožnila kontrola a aby nedošlo k zmene chuťových vlastností výrobku.

4.6. Spojenie: Rôzne zoomorfné skulptúry a odkazy ohľadom zdaňovania chovu ošípaných a ich vedľajších produktov v rôznych miestnych registroch regiónu dokazujú, že chov ošípaných bol v tejto oblasti významným už dávno. Spojenie tohto výrobku so zemepisnou oblasťou je dané plemenom zvierat (domáce), krmivom z miestnych zdrojov, know-how pri výbere správnych kusov bravčového mäsa, spôsobom postupného údenia nad miernym ohňom, na ktorý sa používa drevo pochádzajúce z danej oblasti, a zrením vo veľmi chladnom a suchom podnebí tejto oblasti.

4.7. Kontrolný orgán:

Názov: Tradição e Qualidade — Associação Interprofissional para Produtos Agro-Alimentares de Trás-os-Montes Adresa: Av. 25 de Abril, 273 S/L P-5370-202 Mirandela Telefón: (351) 278 261 410 Fax: (351) 278 261 410 E-mail: tradição-qualidade@clix.pt

Tradição e Qualidade spĺňa požiadavky normy 45011:2001

4.8. Označenie: Na označení sa musí povinne uvádzať: „Chouriço azedo de Vinhais – Indicação Geográfica Protegida“, príslušné logo Spoločenstva a logo výrobkov Vinhais, ktoré sa uvádza ďalej. Na označení sa ďalej nachádza certifikačná značka, ktorá povinne obsahuje názov výrobku spolu s príslušným označením, názov kontrolného orgánu a sériové číslo (numerický alebo alfanumerický kód, vďaka ktorému je možné výrobok vysledovať).

(1) Ú. v. EÚ L 93, 31.3.2006, s. 12.